Author: MFSR
Last saved by: pbezuch

Predkladacia správa

Správa o zavedení eura a jeho dopadoch na slovenskú spoločnosť k 31. 12. 2009 (správa) sa predkladá na základe úlohy C.1 uznesenia vlády SR č. 861/2008 z 26. novembra 2008. Cieľom správy je komplexné zhodnotenie zavedenia jednotnej meny euro ako širokospektrálneho procesu, ktorý sa dotýka všetkých subjektov slovenskej ekonomiky a spoločnosti.

Cieľom správy je zhodnotiť vplyv zavedenia eura v 4. štvrťroku 2009 z pohľadu prechodu na novú menu a z pohľadu makroekonomických vplyvov na ekonomiku SR. Správa konštatuje, že ani v 4. štvrťroku neboli zaznamenané nezrovnalosti alebo problémy v súvislosti so zavedením eura a jeho dopadmi na slovenskú spoločnosť.

Na celkové objektívne zhodnotenie vplyvu zavedenia eura na ekonomiku SR je zatiaľ priskoro, je však možné čiastkové porovnanie doterajších skúseností s očakávaniami. Výhoda odstránenia kurzového rizika pri eurových devízových operáciách sa citeľne prejavila ešte pred samotným zavedením eura na Slovensku. Globálna hospodárska kríza výrazne umocnila význam eura pri ochrane pred finančnou krízou a prijatie eura v SR zmiernilo dôsledky finančnej a hospodárskej krízy pre SR. Krátko po zavedení eura sa na Slovensku znížili náklady na kapitál. Výrazný prepad zahraničného obchodu v roku 2009 spôsobil, že objem usporených transakčných nákladov je v súčasnosti mierne nižší, ako sa pôvodne očakávalo.
Vývoj v roku 2009 potvrdzuje, že obavy týkajúce sa vyššieho rastu cien po zavedení eura sa nenaplnili. Napriek tomu, že Slovensko stratilo možnú výhodu priaznivého vplyvu posilňovania kurzu na infláciu, v súčasnosti má SR najnižšiu infláciu vo svojej histórii. Ďalšou dôležitou výzvou bola obava týkajúca sa neúmerného nárastu cien pri samotnom prechode na euro. Komplexný systém ochrany spotrebiteľa, t. j. podpora sledovania a kontroly miery inflácie v čase prechodu na euro v podobe činnosti Cenovej rady vlády SR prispela k eliminácii negatívnych vplyvov na spotrebiteľské ceny a tým aj na výšku inflácie, ktorá podľa odhadov Národnej banky Slovenska (NBS) a Ministerstva financií SR vzrástla kvôli prechodu na euro v intervale 0,12 – 0,19 p. b. Tento vývoj bol v súlade so skúsenosťami krajín zavádzajúcich euro pred nami, kde bol vplyv zavedenia eura na infláciu kvantifikovaný v intervale medzi 0,09 až 0,3 p. b. Ak by sa pri výpočte brali do úvahy aj položky s klesajúcimi cenami, priamy vplyv prechodu na euro na výšku inflácie by bol približne nulový.

K 31. decembru 2009 sa skončila výmena korunových bankoviek v komerčných bankách. Výmena korún pokračuje už iba v NBS, mince bude NBS vymieňať do konca roka 2013 a bankovky neobmedzene. Platobné systémy bezhotovostného platobného styku EURO SIPS a TARGET2 - SK fungovali v 4. štvrťroku 2009 hladko a ich fungovanie v mene euro je štandardné.

Ministerstvo práce, sociálnych vecí a rodiny SR (MPSVR SR) obdobne ako v 3. štvrťroku 2009 aj na záver 4. štvrťroka 2009 môže konštatovať, že používanie jednotnej meny euro sa stalo bežnou súčasťou života všetkých vrstiev obyvateľstva. Neboli zaznamenané žiadne podnety, problémy, ani negatívne dopady v súvislosti so zavedením meny euro. Negatívne dopady globálnej finančnej a hospodárskej krízy, ktoré majú za následok zvýšenie nezamestnanosti a tým zhoršenie sociálnej situácie občanov, nevnímajú občania ako dôsledok prechodu na menu euro.
MPSVR SR má najvyšší záujem získať spätnú väzbu od občanov a zistiť, ako informačné materiály týkajúce sa rôznych aspektov zavedenia eura pomohli tzv. rizikovým cieľovým skupinám zorientovať sa a prispieť k bezproblémovému prechodu na novú menu euro. Na získanie tejto spätnej väzby bol vypracovaný dotazník, ktorého zber bol ukončený 18. decembra 2009. Začiatkom roka 2010 už budú známe konkrétne výsledky tohto prieskumu. Ministerstvo práce, sociálnych vecí a rodiny SR takto získa cenné informácie od občanov a môže tak budúce projekty realizovať ešte s vyšším stupňom efektivity.

Ani Ústredie práce, sociálnych vecí a rodiny a jednotlivé úrady do dnešného dňa nezaznamenali žiadnu sťažnosť ani podnet na porušenie zákona v súvislosti so zavedením meny euro. Poberatelia sociálnych dávok a príspevkov neuvádzajú zhoršenie svojej sociálnej situácie, ktorá by mohla byť zapríčinená v súvislosti s prechodom na euro.

Sociálna poisťovňa zvládla celý prechod na novú menu euro úspešne. V 4. štvrťroku 2009 boli práce súvisiace s procesom zavedenia eura v podmienkach Sociálnej poisťovne zamerané na prípravu odstránenia duálneho zobrazenia výstupov z informačných systémov tak, aby výstupy vyhotovované po 31. decembri 2009 obsahovali už len sumy uvádzané v mene euro.

V 4. štvrťroku 2009 Ministerstvo hospodárstva SR (MH SR) zameralo svoju činnosť na aktivity spojené so zamedzením nežiaduceho cenového vývoja v súvislosti so zavedením meny euro. MH SR považovalo za svoju prioritu prísne zasahovanie proti neodôvodnenému nárastu spotrebiteľských cien, a to intenzívnym a efektívnym výkonom trhového dozoru a cenovej kontroly v oblasti maloobchodu Slovenskou obchodnou inšpekciou (SOI), ako aj koordináciou výkonu trhového dozoru prostredníctvom orgánov dozoru v pôsobnosti iných ústredných orgánov štátnej správy s cieľom chrániť spotrebiteľov pred praktikami poškodzujúcimi ich ekonomické záujmy.

SOI zamerala výkon kontrol v 4. štvrťroku 2009 na oblasť služieb verejného stravovania, ale aj športovo – relaxačné služby, kúpeľné služby pre samoplatcov, dopravné služby (taxi a iná doprava), ubytovacie služby, zábavné a iné služby. Kontroly sa prednostne vykonávali u tých subjektov, na ktoré SOI dostala podnety od spotrebiteľov. V prípadoch, keď podnikatelia nedostatočne zdôvodnili a vydokladovali zvýšenie cien, boli začaté hĺbkové cenové kontroly s cieľom jasného rozlíšenia a transparentnosti dôvodov takéhoto kroku od nákladov na prípravu a zavedenia meny euro. SOI vykonala ako cenový kontrolný orgán 2922 cenových vývojov (z toho 532 na základe podnetov spotrebiteľov, médií, Cenovej rady vlády SR a Združenia slovenských spotrebiteľov), na ktorých základe bolo zistené zvýšenie cien u 1068 subjektov.